Landets bilejere kan ende med at få billigere biler som følge af finansloven.

Som led i finansloven for i år blev registreringsafgiften sænket fra 180 til 150 procent. Og nu kan den meget vel få yderligere et nøk nedad.

Muligheden er nemlig på bordet i forhandlingerne om næste års finanslov, siger TV 2s politiske redaktør, Anders Langballe.

- Det er et meget varmt krav fra Liberal Alliance. Og det er noget, som ingen for alvor har noget imod. Hvordan man teknisk vil løse det, er uvist – om det enten er fra toppen, så det primært er de dyre biler, der får besparelsen, eller om man også vil lette afgiften på billige biler – vides endnu ikke. Det er sådan noget, man sidder og roder med i øjeblikket, siger han.

Hvor meget afgiften sænkes er op til forhandlingerne.

LA: Bilejerne betaler 47 milliarder kroner om året

Tidligere mandag mindede Liberal Alliances skatteordfører, Joachim B. Olsen, i sin blog på TV 2 om, hvor meget landets bilister bidrager til statskassen: I alt 47 milliarder kroner om året.

- Bilisterne bliver beskattet langt ud over rimelighedens grænser, og det er blandt andet derfor, at Liberal Alliance arbejder for at afskaffe registreringsafgiften og gøre det gratis at køre over Storebælt, skrev han i indlægget.

Når det kan ende med endnu en nedsættelse af afgiften, skyldes det ikke mindst, at tal fra regeringen viser, at det var langt billigere end forventet at sænke afgiften fra 180 til 150 procent sidste år.

- Det taler for, at man godt kan give den et ordentligt nøk ned, uden der er egentlige udgifter forbundet med det, fordi en lavere afgift vil få danskerne til at skifte bilparken ud og dermed handle flere biler, vurderer Anders Langballe.

FDM: Vent med at købe

Såfremt forhandlingerne ender med, at registreringsafgiften bliver sænket, er der ingen grund til at tro, at den bliver hævet igen efter et valg, hvor Socialdemokraterne får regeringsmagten.

- Der er ikke noget, der tyder på, man efter et valg vil genindføre registreringsafgiften. Hvis man skal tro på de tal, der ligger nu, ville det begrænse salget af nye biler. Dermed vil der ikke være den store gevinst ved det, siger Anders Langballe.

Hos FDM råder man bilisterne til at slå koldt vand i blodet, hvis man står over for at købe en ny bil.

- Det kan jo være, at bilerne bliver billigere, og så er det jo fornuftigt at vente et par dage. Og det er nok det, vi taler om, siger forbrugerøkonom Allan Skytte Christensen til TV 2.